**  
ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

ΑΥΤΟΤΕΛΕΣ ΤΜΗΜΑ ΔΗΜΑΡΧΟΥ

**Ταχ. Δ/νση :**Ακτή Κουντουριώτη 7, Κως

**Ταχ. Κώδικας :**85300

**Τηλ. :**22423-60402

**Τηλ/τυπία :**22420-23320

**Ηλεκτρον. δ/νση :** kos\_mayor\_press@kos.gr

Κως, 08-03-2021

**ΠΡΟΣ: Μ.Μ.Ε. Κω**

**ΔΕΛΤΙΟ ΤΥΠΟΥ**

**Δήλωση Δημάρχου Κω Θεοδόση Νικηταρά**

**Κανένας εφησυχασμός!**

**Προστατεύουμε τον εαυτό μας, την κοινωνία, το νησί μας!**

Αγαπητοί συμπατριώτες, αγαπητές συμπατριώτισσες.

Αυτό που ζούμε ένα χρόνο τώρα, ξέρουμε όλοι πια τι επιπτώσεις έχει στη ζωή μας.

Στο νησί μας καταφέραμε, με την προσπάθεια όλων, να έχουμε λιγοστά και ελεγχόμενα κρούσματα.

Έτσι πετύχαμε, εν΄ μέσω της γενικότερης κατάρρευσης, να δουλέψει έστω και με μεγάλη δυσκολία, η τουριστική οικονομία μας.

Προβλήματα υπήρξαν αλλά τα αντιμετωπίσαμε. Με ευθύνη και σύνεση, όλοι μαζί.

Επειδή τηρούμε όλα τα προβλεπόμενα μέτρα, δεν προέκυψε κρούσμα στο Δημοτικό Μέγαρο, σε αιρετούς και εργαζόμενους, από τις πρόσφατες επαφές συμπατριώτη μας που διαγνώστηκε μετέπειτα με κορονοϊό.

Παρόλα αυτά υπήρξαν επιπτώσεις. Ο περιορισμός και αυτοπεριορισμός μας, οι δυσκολίες στην εργασία μας, η ανησυχία σε εμάς και όλους όσοι βρίσκονται κοντά μας.

Προσωπικά, επανέρχομαι στο χώρο του Δημαρχείου, μετά από διάστημα απουσίας συνολικά 14ων ημερών, από την επαφή μου με κρούσμα και υποχρεωτικού περιορισμού στην κατοικία μου. Ευτυχώς, όλα τα rapid test αλλά και το μοριακό, έδειξαν ότι είμαι αρνητικός από την αρχή. Καταλυτικός ο ρόλος των μέτρων προστασίας.

Συνδημότες, συνδημότισσές μου.

Δεν πρέπει να ξεχνάμε, ο κορονοϊός είναι εδώ.

Είναι ο ύπουλος εχθρός που μπορεί να βρίσκεται δίπλα μας και να μη το ξέρουμε.

Το δείχνουν τα αυξημένα, διάσπαρτα, κρούσματα των τελευταίων ημερών.

Για αυτό κανείς δεν πρέπει να εφησυχάζει.

**Τώρα, απαιτείται περισσότερο από ποτέ προσοχή, πρόληψη, αυστηρή εφαρμογή των υγειονομικών πρωτοκόλλων. Δεν μας επιτρέπεται τώρα να χαλαρώσουμε.**

Γνωρίζουμε τα προβλήματα στο σύστημα Υγείας. Την ανάγκη για εργασία. Την αγωνία για την νέα τουριστική περίοδο.

Ο καθένας μας είναι πολύτιμος, με αξία για τους οικείους του και την κοινωνία μας.

Για αυτό, καθένας μας οφείλει να προστατεύει τον εαυτό του και με αυτόν τον τρόπο να προστατεύει τον διπλανό του, την οικογένεια, τους γονείς, τους φίλους του.

Αυτή την κρίσιμη ώρα μη το ξεχνάμε.

Με σκέψη και σύνεση καλούμαστε να τηρούμε τις οδηγίες των επιστημόνων και της Πολιτείας.

Όχι μόνο από φόβο, λόγω των αυξημένων αστυνομικών ελέγχων, αλλά γιατί αυτό επιβάλλει η λογική και η ευαισθησία μας, για το αγαθό της ζωής.

Διότι κανείς μας δεν είναι άτρωτος.

Ας κάνουμε λίγο ακόμη υπομονή και θα πετύχουμε.

Η επιστημονική γνώση είναι η δύναμή μας. οι εμβολιασμοί αυξάνονται, σε λίγους μήνες θα έχει προστατευτεί η μεγάλη πλειοψηφία.

Μέχρι τότε ας κάνουμε αυτό που πρέπει.

Ο καθένας μόνος του και όλοι μαζί.

Γραφείο Τύπου